《次韵寄洪山海禅师二首 其二》
明代·管讷

履迹经年不下山，山中清事属僧閒。日高香积斋初散，云满松床定未还。

佛法三乘天广大，禅心一月水中间。几时拨芋灰边坐，细话无生第一关。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。